Este dimecres, 17 de novembre, a la nit es produirà un tall de subministrament d'aigua a Almardà i Les Valls per a reparar la canalització i previndre avaries
16 de novembre 2021

![](/media/rpvnldqd/02_c1_reparacion_aguas_almarda_archivo.jpg?width=850&height=637.5)

L'Ajuntament de Sagunt, a través del departament d'Aigües, informa els veïns i veïnes de la zona d'Almardà que la nit del 17 al 18 de novembre, dimecres i dijous d'esta setmana respectivament, l'empresa Aigües de Sagunt procedirà a fer un tall de subministrament amb la finalitat que l'Entitat Pública de Sanejament d'Aigües Residuals (EPSAR) puga reparar un tram de la canalització d'aigua que proveïx la zona per a evitar possibles noves avaries com la que es va produir el mes de setembre passat.

Esta reparació es prolongarà des de les 22.30 hores del dimecres 17 fins aproximadament les 7.00 del dijous 18, ja que té una certa dificultat perquè la vàlvula a substituir està situada a una profunditat d'entre 5 i 6 metres. És per això que, amb l'ànim de causar els mínims inconvenients a aquells usuaris i usuàries de la zona que puguen veure's afectats per la falta de subministrament, esta operació es durà a terme a la nit.

Els treballs de reparació i manteniment que es duran a terme en la canonada de l'EPSAR que subministra l'aigua a Aigües de Sagunt per a distribuir-la a esta zona del municipi consistiran a aïllar el tram de la vàlvula a substituir, que és el segment de canonada cap a Almardà i cap a la mancomunitat de Les Valls; posteriorment es buidarà el tram de la canalització on es troba la vàlvula, controlant l'aire de les ventoses i, una vegada buidada esta, se substituiran els elements, que corresponen a un cap extrem, un rodet de desmuntatge i una vàlvula DN500 de papallona. Finalment, s'omplirà de nou la canonada lentament per a evitar problemes en la conducció.

Des del departament d'Aigües de l'Ajuntament, així com des de l'empresa subministradora Aigües de Sagunt i l'EPSAR, se sol·licita a la ciutadania de les zones d'Almardà i Les Valls que comprenga les circumstàncies i disculpe les possibles molèsties que venen causades per tercers. Així mateix, es recomana a aquelles persones que puguen necessitar aigua durant les hores que es prolongue el tall que facen previsió per a tindre disponibilitat durant les nou hores que durarà, aproximadament.

![](/media/sycl3zgk/02_c2_reparacion_aguas_archivo.jpg?width=850&height=425)

*   [](http://www.facebook.com/sharer.php?u=https://aytosagunto.es/va/actualitat/este-dimecres-17-de-novembre-a-la-nit-es-produira-un-tall-de-subministrament-d-aigua-a-almarda-i-les-valls-per-a-reparar-la-canalitzacio-i-previndre-avaries/ "Facebook")
*   [](http://twitter.com/share?url=https://aytosagunto.es/va/actualitat/este-dimecres-17-de-novembre-a-la-nit-es-produira-un-tall-de-subministrament-d-aigua-a-almarda-i-les-valls-per-a-reparar-la-canalitzacio-i-previndre-avaries/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/este-dimecres-17-de-novembre-a-la-nit-es-produira-un-tall-de-subministrament-d-aigua-a-almarda-i-les-valls-per-a-reparar-la-canalitzacio-i-previndre-avaries/ "Linked In")
*   [](mailto:?body=https://aytosagunto.es/va/actualitat/este-dimecres-17-de-novembre-a-la-nit-es-produira-un-tall-de-subministrament-d-aigua-a-almarda-i-les-valls-per-a-reparar-la-canalitzacio-i-previndre-avaries/)